पटना। शहर के थानों ने पुलिस उपमहानिरीक्षक के अतिक्रमण मुक्त अभियान की हवा निकाल दी। आदेश की चिट्ठी मिलने के बाद कई थानों की पुलिस ने जोर-शोर से फुटपाथी दुकानदारों और अवैध कब्जाधारियों के खिलाफ कार्रवाई की थी, लेकिन वह दिन बीतने के साथ विफल साबित हुई। विभिन्न थानों ने जिन चिन्हित स्थलों से अतिक्रमण हटाया था, वहां खोमचा और ठेला चालकों ने दोबारा कब्जा कर लिया। बताया जाता है कि अतिक्रमण हटाने के दौरान थाना पुलिस ने ‘पिक एंड चूज’ की नीति अपनाई। पुलिस जिनकी दुकान हटाने चाहती थी, वहां कार्रवाई कर डीआइजी को फोटो भेज दी गई और कई पसंदीदा दुकानों को छोड़ दिया गया। यही हाल छज्जुबाग में एटीएस कार्यालय के आसपास हुआ। पुलिस ने कुछ लोगों का कब्जा और कुछ की झोपड़ियां रहने दीं। लिहाजा, एटीएस कार्यालय अब भी सुरक्षित नहीं माना जा सकता।